વહેલી સવારે વિશાખા પહોંચી ત્યારે આ ત્રણેય તૈયાર જ હતા. બ્રેકફાસ્ટ લઈને તરત તેઓ કેબમાં ગોઠવાયા. ડ્રાઈવરે અંગ્રેજી ટી જંક્શન પરથી જમણી તરફ મુખ્ય માર્ગ પર ગાડી લીધી એ જ વખતે ત્યાં ઊભેલા એક આદમીએ મોબાઈલ ફોન લગાવ્યો હતો. સામા છેડેથી હોંકારો આવ્યો એટલે તેણે સ્પષ્ટપણે સંભળાય એ રીતે એક એક અક્ષર છૂટો પાડીને કહેવા માંડ્યું, ‘એમ-એચ-12-સી-એક્સ-નાઈન-થ્રી-ફાઈવ-ફોર... પર્લ વ્હાઈટ ઈનોવા’મૈત્રી ઉદ્યાન પાસે એક પેટ્રોલ પંપ ખૂલ્લો હતો એટલે ડ્રાઈવરે ત્યાં જ ટાંકી ફૂલ કરાવી લીધી અને ચાફેકર માર્ગ પરથી હાઈ-વે તરફ વાળી.